Nem a burkini okozta a korzikai konfliktust | Euronews
Nem a burkini okozta a korzikai konfliktust
Nem a burkini, vagyis a teljes testet fedő fürdőruha miatt tört ki verekedés a múlt hétvégén a korzikai Siscóban – állítja a francia ügyészség. Eredetileg az a hír terjedt el, hogy miután helyiek vagy turisták felvételeket akartak készíteni egy észak-afrikai muszlim család burkiniben fürdő családtagjairól, tömegverekedés tört ki. Több olyan autót is felgyújtottak, amelyeknek muszlim a tulajdonosuk. Bastia ügyésze szerint azonban nem a burkini okozta a konfliktust:
– Az incidens ott kezdődött, hogy egy észak-afrikai család ki akarta sajátítani a tengerpart egy részét, mintha az az ő tulajdonuk lenne. Több minden is mutat erre, például az, hogy a család “tilos a belépés”-táblát állított fel egy helyen. Ez inkább jelképes volt, az emberek ettől még odamentek, de a céljuk az volt, hogy ezzel másokat távol tartsanak.
Három embernek bíróság elé kell állnia az ügyben. A verekedés során öten megsebesültek.
Franciaországban már több helyen, köztük az eset után Siscóban is megtiltották a burkini viselését. Ezen kívül Cannes-ban és Villeneuve-Loubetben sem hordhatnak burkinit a nők.